Seun glo deur skoonmaker by skool aangerandArgieffoto Leon Strydom het ŉ klag van aanranding by die polisie aanhangig gemaak nadat ŉ skoonmaker Donderdagoggend glo sy seun by ŉ skool in Edenvale, Johannesburg, aangerand het. Strydom het Vrydag aan Maroela Media gesê die 39-jarige skoonmaker het sy 13-jarige seun voor sy onderwyseres en klasmaats buite ŉ klaskamer aangerand. “Die onderwyseres het my seun gevra om die stoep voor die klaskamer skoon te vee,” het Strydom gesê. “My seun het die stof en blare in ŉ slootjie langs die stoep gevee, waarna die skoonmaker op hom afgestorm en hom vyf keer deur sy gesig geklap het.” Die skoonmaker was glo ontsteld omdat hy reeds die slote buite om die klaskamer skoongemaak het. Die skoolhoof het Strydom oor die voorval ingelig en aan hom gesê die skool kan die voorval intern ondersoek en hanteer, of Strydom kan ŉ klag van aanranding teen die skoonmaker by die polisie indien. Strydom het gevolglik die saak by die Erasmia-polisiestasie aangemeld. Hy het gesê hulle was tot Donderdagmiddag 17:00 by ŉ hospitaal om toetse te doen op sy seun. “Sy gesig is bietjie geswel, maar daar is gelukkig nie ernstige beserings nie,” het hy gesê. Maroela Media wag nog vir terugvoer van die polisie.